arnastofnun/IGC-2024 huggingface dataset:
S-184/2009

Mál þetta, sem dómtekið var 1. júlí s.l., hefur lögreglustjórinn á Akureyri, höfðað hér fyrir dómi með ákæru, útgefinni 5. júní 2009, á hendur X;

„fyrir þjófnað, með því að hafa mánudaginn 9. mars 2009, stolið einum Borsia vodkafleyg og einum 500 ml. bjór úr Vínbúðinni að Hólabraut 16 á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði krefst vægustu refsingar sem lög leyfa.

Málavextir.

Ákærði hefur skýlaust játað brot sitt. Játning ákærða er í samræmi við rannsóknargögn lögreglu. Telst brot ákærða því nægilega sannað og er það réttilega heimfært til lagaákvæða í ákæru. Verður dómur lagður á málið án frekari sönnunarfærslu með heimild í 1. mgr. 164. gr. laga nr. 88, 2008 um meðferð sakamála.

Samkvæmt vottorði sakaskrár ríkisins á ákærði nokkurn sakaferil að baki eða allt frá árinu 1984. Hann var síðast dæmdur fyrir auðgunarbrot í desembermánuði 1997 og hlaut hann þá sex mánaða fangelsisdóm. Þá var hann dæmdur í eins árs fangelsi í marsmánuði 2005 fyrir brot gegn 209. gr. og 1. mgr. 217. gr. almennra hegningarlaga Hann fékk reynslulausn á eftirstöðvum refsingar 120 daga af síðast nefndum dómi hinn 17. júní 2006. Brot ákærða var framið í mars á þessu ári og stóðst hann því umrætt skilorð reynslulausnarinnar. Þá liggur fyrir að ákærði greiddi andvirði þýfisins á ákærustigi málsins.

Að þessu virtu þykir refsing ákærða hæfilega ákveðin 30 daga fangelsi, sem eftir atvikum þykir fært að skilorðsbinda þannig að hún falli niður að liðnum tveimur árum frá uppkvaðningu dómsins að telja, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Engan kostnað leiddi af rekstri málsins samkvæmt yfirlýsingu fulltrúa ákæruvalds fyrir dómi.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærði, X, sæti fangelsi í 30 daga, en fullnustu refsingarinnar skal fresta og hún niður falla að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.
S-204/2009

Mál þetta, sem dómtekið var í gær, er höfðað með ákæru ríkissaksóknara, útgefinni 25. ágúst 2009, á hendur X, fyrir

„brot gegn valdstjórninni, með því að hafa laugardaginn 4. apríl 2009, að [...], Fellabæ, slegið [A] lögreglumann í andlitið, er hann hafði afskipti af ákærða vegna skyldustarfa sinna.

Telst þetta varða við 1. mgr. 106. gr. almennra hegningarlaga nr. 19/1940, sbr. 1. gr. laga nr. 25/1987.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði hefur fyrir dómi skýlaust játað sök samkvæmt ákæru. Með játningu þeirri, sem fær stoð í gögnum málsins og engin ástæða þykir til að draga í efa, er hann sannur að sök og hefur unnið sér til refsingar.

Við ákvörðun refsingar verður litið til játningar ákærða og þess að honum hefur ekki áður verið gerð refsing. Ákærði kvaðst fyrir dómi hafa slegið umræddan lögregluþjón með flötum lófa og verður miðað við það. Þá lýsti ákærði mikilli iðrun vegna gjörðar sinnar og þykir dóminum engin ástæða vera til að efast um hana. Við ákvörðun refsingar verður horft til þessa alls. Á hinn bóginn er ekki unnt að horfa fram hjá því, að alvörumál er að slá einkennisklæddan lögregluþjón við skyldustörf, en lögreglan hafði í umrætt sinn verið kvödd á einkaheimili að ósk húsráðanda. Þegar á allt er horft verður ákærði dæmdur til eins mánaðar fangelsis en rétt þykir að fresta fullnustu refsingarinnar og falli hún niður að liðnum tveimur árum haldi ákærði almennt skilorð.

Ákærði verður dæmdur til að greiða málsvarnarþóknun verjanda síns, I-kk-ef Þ-kk-ef héraðsdómslögmanns, 38.900 krónur, og hefur þá verið litið til reglna um virðisaukaskatt. Annar sakarkostnaður féll ekki til.

Af hálfu ákæruvaldsins fór með málið E-kk-nf Þ-kk-nf fulltrúi lögreglustjórans á Akureyri.

Þ-kk-nf D-kk-nf kveður upp dóm þennan.

D Ó M S O R Ð

Ákærði, X, sæti fangelsi í einn mánuð. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði málsvarnarþóknun skipaðs verjanda síns, I-kk-ef Þ-kk-ef héraðsdómslögmanns, 38.900 krónur.
S-23/2009

Mál þetta, sem var dómtekið í gær, höfðaði sýslumaðurinn á Akureyri hér fyrir dómi þann 20. janúar sl. með ákæru á hendur X,

„fyrir eftirtalin fíkniefnalagabrot:

I.

Með því að hafa laugardagskvöldið 29. nóvember 2008, á heimili sínu að [...] á Akureyri, haft í vörslum sínum 2,71 grömm af amfetamíni, 11,06 grömm af kannabislaufi og 0,17 grömm af tóbaksblönduðu hassi

II.

Með því að hafa laugardaginn 6. desember 2008, fyrir utan flugstöðina á Akureyri, verið með í vörslum sínum 10,76 grömm af amfetamíni, en efni þessi hafði hann fengið send frá Reykjavík.

Brot ákærða telst varða við 2. gr., sbr. 5. gr. og 6. gr. laga um ávana- og fíkniefni, nr. 65/1974, sbr. lög nr. 60/1980, sbr. lög nr. 13/1985 og sbr. lög nr. 82/1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni, nr. 233/2001.

Þess er krafist að ákærði verði dæmdur til refsingar, til greiðslu alls sakarkostnaðar og að sæta upptöku á ofangreindum fíkniefnum sem tilgreind eru í efnaskýrslum lögreglu nr. 14.935 og 14.989, skv. 6. mgr. 5. gr. laga ill. 65/1974 og 2. mgr. 14. gr. reglugerðar nr. 233/2001.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sakaferill ákærða hefur ekki áhrif á refsingu hans fyrir framangreint brot. Ákveðst hún 200.000 krónur í sekt til ríkissjóðs. Skal sektin greiðast innan fjögurra vikna frá uppsögu þessa dóms að telja, en ákærði sæta fangelsi í 14 daga ella.

Gera ber efni upptæk eins og krafist er í ákæru og nánar er rakið í dómsorði.

Ekkert yfirlit er lagt fram um sakarkostnað og verður hann ekki dæmdur.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 200.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í 14 daga.

Gerð eru upptæk 2,71 grömm af amfetamíni, 11,06 grömm af kannabislaufi, 0,17 grömm af tóbaksblönduðu hassi og 10,76 grömm af amfetamíni, með nr. 14.935 og 14.989 í efnaskrá lögreglu.
S-247/2009

Mál þetta, sem var dómtekið í dag, höfðaði sýslumaðurinn á Akureyri hér fyrir dómi þann 22. september sl., með ákæru á hendur X;

„fyrir brot á lögum um eftirlit með skipum, með því að hafa miðvikudaginn 15. október 2008, verið að fiskveiðum um 4,5 sjómílur norðvestur af Siglunesi, á bátnum Báru SI-10, skipaskrárnúmer 1774, sem var óhaffær, þar sem haffærisskírteini bátsins hafði runni út þann 4. september 2008.

Brot ákærða teljast varða við 1. mgr. 9. gr. og 1. tl. 1. mgr. 17. gr. sbr. 29. gr. laga nr. 47, 2003, um eftirlit með skipum.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði sótti ekki þing þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88, 2008. Er því heimilt samkvæmt 1. mgr. 161. gr. sömu laga að leggja dóm á málið að ákærða fjarverandi, enda varðar meint brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til laga.

Sakaferill ákærða hefur ekki áhrif á refsingu hans fyrir framangreind brot. Ákveðst hún 40.000 krónur í sekt til ríkissjóðs. Skal sektin greiðast innan fjögurra vikna frá uppsögu þessa dóms að telja, en ákærði sæta fangelsi í fjóra daga ella.

Dóm þennan kveður upp E-kk-nf S-kk-nf, héraðsdómari.

D Ó M S O R Ð :

Ákærði, X, greiði 40.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í fjóra daga.
S-255/2009

Mál þetta, sem dómtekið var 17. desember sl., er höfðað hér fyrir dómi af lögreglustjóranum á Akureyri með ákæruskjali, útgefnu 9. september 2009 á hendur X og piltinum H:

„fyrir þjófnað, með því að hafa saman og í félagið við [I], föstudaginn 7. mars 2008, stolið tveimur bílahljómflutningstækjum öðru af gerðinni DVD spilar TFT LCD Touch Scr og hinum af gerðinni TFT LCD Lin Dash 1, samtals að verðmæti 107.800 krónum úr verslun N1 að Bíldshöfða 9 í Reykjavík.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Á dómþingi hinn 6. október sl. var þáttur piltsins H skilinn frá málinu, sbr. heimildarákvæði 169. gr. laga nr. 88, 2008 um meðferð sakamála, en mál þetta var rekið samkvæmt heimildarákvæði 164. gr. sömu laga.

Ákærði X fer fram á vægustu refsingu sem lög framast heimila.

Ákærði hefur hér fyrir dómi skýlaust viðurkennt sakargiftir, líkt og sakarefninu er lýst í ákæruskjali. Játning ákærða er í samræmi við rannsóknargögn lögreglu, þ.á.m. ljósmyndir, framburðarskýrslur og önnur gögn, en fyrir liggur að þýfi var fyrir tilstilli lögreglu komið til skila til eiganda strax við frumrannsókn málsins.

Háttsemi ákærða, X, þykir að framangreindu virtu nægjanlega sönnuð og varðar brot hans við þjófnaðarákvæði 1. mgr. 244. gr. almennra hegningarlaga nr. 19, 1940.

Ákærði hefur samkvæmt vottorði sakaskrár ríkisins áður verið sakfelldur en hann var dæmdur til að greiða sekt fyrir fíkniefnalagabrot með dómi hinn 21. nóvember 2008.

Við ákvörðun refsingar verður m.a. litið til þess að ákærði var fullra átján ára er hann framdi brot sitt og að hann framdi það í félagi við annan aðila. Þykir refsing hans hæfilega ákveðin eins mánaðar fangelsi. Til þess ber hins vegar að líta að ákærði játaði brot sitt strax við frumrannsókn málsins og að þýfinu var þá strax komið til skila fyrir tilstilli lögreglu. Fyrir dómi lýsti ákærði yfir iðran vegna háttseminnar en auk þess lagði hann fram gögn um að hann hefði snúið lífi sínu til betri vegar m.a. með skólagöngu. Að þessu virtu þykir fært að binda refsinguna skilorði eins og nánar greinir í dómsorði.

Engan kostnað leiddi af rekstri málsins samkvæmt yfirlýsingu fulltrúa ákæruvalds fyrir dómi.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, sæti fangelsi í einn mánuð. Skal fullnustu refsingarinnar frestað og hún falla niður að liðnum tveimur árum frá uppsögu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.
S-262/2009

Mál þetta, sem dómtekið var 27. október, er höfðað með ákæru ríkissaksóknara, útgefinni 17. september 2009, á hendur X,

„fyrir brot gegn valdstjórninni, með því að hafa aðfaranótt sunnudagsins 9. ágúst 2009, í lögreglubifreið sem staðsett var við Bæjarfell ofan við Upsakirkjugarð á Dalvík, veist að neðangreindum lögreglumönnum sem þar höfðu afskipti af ákærða vegna skyldustarfa sinna:

1. Sparkað í sköflunginn á [A] lögreglumanni.

2. Hrækt í andlitið á [B] lögreglumanni.

Telst þetta varða við 1. mgr. 106. gr. almennra hegningarlaga nr. 19/1940, sbr. 1. gr. laga nr. 25/2007.

Þess er krafist að ákærði verði dæmdur til refsingar og til greiðslu alls sakarkostnaðar.“

Við þingfestingu málsins kvaðst ákæruvaldið vilja leiðrétta gerða ákæru. Víxlazt hefðu nöfn lögregluþjónanna og ætti í raun að ákæra ákærða fyrir að sparka í sköflung B en hrækja á A. Verjandi ákærða kvaðst samþykkja að þessi leiðrétting kæmist að og heyrði undir augljósa ritvillu.

Að þessari leiðréttingu gerðri játaði ákærði skýlaust sök samkvæmt ákæru og krafðist vægustu refsingar sem lög leyfðu. Verjandi hans krafðist málsvarnarþóknunar úr ríkissjóði.

Með játningu sinni, sem er í samræmi við gögn málsins, er ákærði sannur að sök samkvæmt leiðréttri ákæru og hefur unnið sér til refsingar, en háttsemi hans er í ákæru rétt færð til refsiheimildar.

Ákærði hefur allnokkurn sakaferil að baki, frá því hann náði átján ára aldri, einkum þó framan af. Hinn 8. september síðastliðinn var ákærða gerð 140.000 króna sekt fyrir brot gegn 1. sbr. 2. mgr. 45. gr. a og 1. mgr. 63. gr. umferðarlaga og jafnframt sviptur ökurétti í eitt ár. Voru þá liðin um sjö ár frá því ákærði hafði síðast verið sakfelldur og þykir dóminum það til marks um að ákærði hafi reynt að snúa lífi sínu til betri vegar. Þá verður horft til skýlausrar játningar hans fyrir dómi. Á hinn bóginn er ekki hægt að líta fram hjá því að ákærði ræðst að tveimur lögregluþjónum er þeir gegna skyldustörfum sínum og er slíkt alvörumál.

Eins og áður segir, var ákærða gerð sekt hinn 8. september síðastliðinn, en brot samkvæmt þessari ákæru framdi hann hinn 9. ágúst. Verður honum því nú ákveðinn hegningarauki. Þegar á allt er horft verður ákærði dæmdur til fjögurra mánaða fangelsis en í ljósi alls framanritaðs þykir rétt að fullnustu refsingarinnar verði frestað og falli hún niður að liðnum þremur árum haldi ákærði almennt skilorð.

Ákærði verður dæmdur til að greiða málsvarnarþóknun skipaðs verjanda síns, S-kk-ef A-kk-ef S-kk-ef hæstaréttarlögmanns, 93.375 krónur og hefur þá verið litið til reglna um virðisaukaskatt, og útlagðan kostnað verjandans, 29.970 krónur. Annar sakarkostnaður féll ekki til.

Af hálfu ákæruvaldsins fór með mál þetta S-kk-nf P-kk-nf, settur sýslumaður Þingeyinga.

Þ-kk-nf D-kk-nf kveður upp dóm þennan.

D Ó M S O R Ð

Ákærði, X, sæti fangelsi í fjóra mánuði. Fullnustu refsingarinnar skal frestað og niður skal hún falla að liðnum þremur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði málsvarnarþóknun skipaðs verjanda síns, S-kk-ef A-kk-ef S-kk-ef hæstaréttarlögmanns, 93.375 krónur og útlagðan kostnað hans, 29.970 krónur.
S-269/2009

Mál þetta, sem var dómtekið 6. október sl., höfðaði sýslumaðurinn á Akureyri hér fyrir dómi þann 9. september sl. með ákæru á hendur X-x-þgf [B].

Ákærða er gefið að sök fíkniefnalagabrot, með því að hafa þriðjudagskvöldið 2. júní 2009 verið með 2,77 grömm af hassi í vörslum sínum í Grænugötu ... á Akureyri.

Þetta er talið varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14 gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Málið fékk upphaflega nr. S-238/2009 í málaskrá. Það var sameinað máli nr. S-237/2009, en þáttur ákærða síðan skilinn frá því og er hann dæmdur sér í lagi í þessu máli.

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði á að baki nokkurn sakaferil, vegna brota gegn lögum um ávana- og fíkniefni og umferðarlögum. Hér skiptir máli að hann var síðast dæmdur, þann 14. júlí 2009, til að sæta fangelsi í 30 daga fyrir brot gegn umferðarlögum og sviptur ökurétti ævilangt. Ber að ákveða refsingu hans nú sem hegningarauka við þann dóm, sbr. 78. gr. almennra hegningarlaga nr. 19/1940. Þykir ekki ástæða til að gera honum sérstaka refsingu í þessu máli.

Dæma ber ákærða til að greiða sakarkostnað, þ.e. þóknun skipaðs verjanda síns, S-kk-ef G-kk-ef hdl., sem ákveðst eins og greinir í dómsorði, að virðisaukaskatti meðtöldum.

Gera ber upptæk 2,77 grömm af hassi eins og í dómsorði greinir.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærða, X, er ekki gerð sérstök refsing í þessu máli.

Ákærði greiði þóknun skipaðs verjanda síns, S-kk-ef G-kk-ef hdl., 49.800 krónur.

Gerð eru upptæk 2,77 grömm af hassi með nr. 15.819 í efnaskrá lögreglu.
S-308/2009

Mál þetta, sem dómtekið var í gær, er höfðað með ákæru lögreglustjórans á Akureyri, útgefinnni 5. október 2009, á hendur X, kt. 000000-0000,

„fyrir líkamsárás, með því að hafa laugardagskvöldið 27. júní 2009, ráðist að [A], sem var á gangi á gangbraut við Freyjugötu á Sauðárkróki og sakað hann um að hrækja á bifreið sem hann var farþegi í og var með einkennisnúmerið [...], slegið hann eitt hnefahögg í andlitið og rifið í hár hans og hreinsað blett á bifreiðinni með erminni á jakka [A].

Telst þetta varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákæruvaldið féll frá þeim hluta ákærunnar er sagði ákærða hafa rifið í hár A. Að ákæru svo breyttri játaði ákærði sök samkvæmt ákæru, en með honum fyrir dómi var fulltrúi Barnaverndar Akureyrar. Með játningu ákærða, sem fær stoð í gögnum málsins er hann sannur að sök og hefur unnið sér til refsingar, en háttsemi hans er í ákæru rétt færð til refsiheimildar. Verjandi hans krefst þess að frestað verði ákvörðun um refsingu hans en til vara að honum verði gerð vægasta refsing er lög leyfi. Enn fremur krefst verjandi málsvarnarþóknunar sér til handa.

Ákærði er mjög ungur að árum og hafði fremur nýlega orðið sakhæfur er hann framdi brot sitt. Samkvæmt sakavottorði hefur hann ekki áður gerzt sekur um refsivert brot. Fyrir dómi lýsti ákærði yfir iðrun sinni. Þykir dóminum rétt að nýta heimild a liðar 1. mgr. 57. gr. laga nr. 19/1940 og fresta ákvörðun refsingar og verði hún úr sögunni að tveimur árum liðnum haldi ákærði almennt skilorð svo sem nánar greinir í dómsorði.

Dæma ber ákærða til að greiða málsvarnarþóknun skipaðs verjanda síns, S-kk-ef G-kk-ef héraðsdómslögmanns, 49.800 krónur, og hefur þá verið litið til reglna um virðisaukaskatt, en ekki er öðrum sakarkostnaði til að dreifa.

Af hálfu ákæruvaldsins fór E-kk-nf Þ-kk-nf fulltrúi með málið.

Þ-kk-nf D-kk-nf kveður upp dóm þennan.

D Ó M S O R Ð

Ákvörðun refsingar X er frestað og niður skal hún falla að liðnum tveimur árum haldi ákærði almennt skilorð 57. gr. laga nr. 19/1940.

Ákærði greiði málsvarnarþóknun skipaðs verjanda síns, S-kk-ef G-kk-ef héraðsdómslögmanns, 49.800 krónur.
S-349/2009

Mál þetta, sem var dómtekið í dag, höfðaði sýslumaðurinn á Akureyri hér fyrir dómi þann 6. nóvember sl. með ákæru á hendur X;

„fyrir umferðar- og fíkniefnalagabrot, með því að hafa mánudaginn 5. október 2009, ekið bifreiðinni MT-555 undir áhrifum fíkniefna um Snægil, Hlíðarbraut og Höfðahlíð, þar sem lögreglan stöðvaði akstur hans við bensínsölu N1 við Hörgárbraut, en í þvagsýni sem tekið var úr honum í tilefni afskipta lögreglu fannst tetrahýdrókannabínólsýra og fyrir að hafa í greint sinn verið með í vörslum sínum í bifreiðinni 0,99 grömm af hassi.

Telst þetta varða við 1. mgr., sbr. 2. mgr. 45. gr. A, sbr., 1. mgr. 100. gr. umferðarlaga nr. 50, 1987, sbr. lög nr. 48, 1997 og lög nr. 66, 2006 og við 2. gr., sbr. 5. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni, nr. 233, 2001

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 1. mgr., sbr. 3. mgr. og 4. mgr. 102. gr. nefndra umferðarlaga, sbr. lög nr. 66, 2006 og til að sæta upptöku á haldlögðum fíkniefnum, sbr. efnaskrá lögreglu nr. 16.488, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til refsiákvæða. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Hér verður það rakið af sakaferli ákærða að 22. október 2008 var hann dæmdur til greiðslu sektar fyrir brot gegn 1., sbr. 4. mgr. 37. gr., 1., sbr. 2. mgr. 45. gr. og 1., sbr. 2. mgr. 45 gr. a umferðarlaga og sviptur ökurétti í 8 mánuði. Þann 16. október 2009 var hann dæmdur til greiðslu 180.000 króna sektar fyrir brot gegn 1., sbr. 2. mgr. 45. gr. a. og 1. mgr. 48. gr. umferðarlaga og sviptur ökurétti í tvö ár frá 16. október 2009 að telja. Refsingu hans nú ber að tiltaka sem hegningarauka við refsingu samkvæmt síðargreindum dómi, sbr. 78. gr. almennra hegningarlaga nr. 19/1940. Ákveðst hún 85.000 króna sekt til ríkissjóðs, sem ákærði greiði innan fjögurra vikna frá birtingu þessa dóms að telja, en sæti ella fangelsi í 6 daga. Þá verður hann sviptur ökurétti í eitt ár frá 16. október 2011 að telja.

Gera ber hass upptækt eins og krafist er.

Dæma ber ákærða til að greiða allan kostnað sakarinnar, sem samkvæmt yfirliti nemur 53.954 krónum.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 85.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 6 daga.

Ákærði er sviptur ökurétti í eitt ár frá 16. október 2011 að telja.

Gerð eru upptæk 0,99 grömm af hassi, nr. 16.488 í efnaskrá lögreglu.

Ákærði greiði 53.954 krónur í sakarkostnað.
S-354/2009

Mál þetta, sem dómtekið var þann 17. desember sl., er höfðað hér fyrir dómi af lögreglustjóranum á Akureyri með ákæruskjali, útgefnu 9. september 2009 á hendur X og piltinum A,:

„fyrir þjófnað, með því að hafa aðfaranótt laugardagsins 18. júlí 2009, brotist í félagi inn í félagsheimilið Karlakórs Akureyrar, Lón, að Hrísalundi 1 á Akureyri og stolið þaðan einum kassa af Carlsberg light og tveimur bjórkútum merktum Víking.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Á dómþingi hinn 3. nóvember sl. var þáttur piltsins A skilinn frá málinu, sbr. heimildarákvæði 169. gr. laga nr. 88, 2008 um meðferð sakamála og féll dómur í máli hans 12. sm.

Mál þetta, var rekið samkvæmt heimildarákvæði 164. gr. laga nr. 88, 2008.

Ákærði fer fram á vægustu refsingu sem lög framast heimila.

Ákærði, X, hefur fyrir dómi skýlaust viðurkennt sakargiftir, líkt og sakarefninu er lýst í ákæruskjali. Játning hans er í samræmi við rannsóknargögn lögreglu, þ.á.m. framburðarskýrslu og önnur gögn málsins, en fyrir liggur að þýfinu var komið til skila til eiganda fyrir tilstilli lögreglu við frumrannsókn þess.

Háttsemi ákærða þykir að framangreindu virtu nægjanlega sönnuð og varðar brot hans við þjófnaðarákvæði 1. mgr. 244. gr. almennra hegningarlaga nr. 19, 1940.

Ákærði hefur samkvæmt vottorði sakaskrár ríkisins ekki fyrr sætt refsingu svo kunnugt sé.

Við ákvörðun refsingar verður m.a. litið til þess að ákærði var í félagi við annan aðila er hann framdi þjófnaðarbrotið, en á móti kemur að hann hefur hreinan sakarferil og játaði brot sitt skýlaust við alla meðferð málsins.

Að ofangreindu virtu, en einnig ungum aldri, þykir fært að fresta ákvörðun refsingar ákærða og skal hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Samkvæmt yfirlýsingu fulltrúa ákæruvalds féll enginn sakarkostnaður til í máli þessu.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákvörðun um refsingu ákærði, X, er frestað og skal hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.